Odporúčanie pre ROZHODNUTIE RADY, ktorým sa zrušuje rozhodnutie 2010/287/EÚ o existencii nadmerného deficitu v Holandsku /* COM/2014/0433 final */





Odporúčanie pre ROZHODNUTIE RADY, ktorým sa zrušuje rozhodnutie 2010/287/EÚ o existencii nadmerného deficitu v Holandsku RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 126 ods. 12, so zreteľom na odporúčanie Komisie, keďže: (1) Rozhodnutím Rady 2010/287/EÚ z 2. decembra 2009[1] sa na základe odporúčania Komisie rozhodlo, že v Holandsku existuje nadmerný deficit. Rada konštatovala, že deficit verejných financií mal v roku 2009 podľa plánu dosiahnuť 4,8 % HDP, teda prekročiť referenčnú hodnotu 3 % HDP stanovenú v zmluve a dlh verejnej správy mal v roku 2009 podľa plánu dosiahnuť 59,7 % HDP, teda úroveň pod referenčnou hodnotou 60 % HDP stanovenou v zmluve[2]. (2) Na základe odporúčania Komisie Rada 2. decembra 2009 v súlade s článkom 126 ods. 7 ZFEÚ a článkom 3 ods. 4 nariadenia rady (ES) č. 1467/97 zo 7. júla 1997 ourýchľovaní a objasňovaní vykonania postupu pri nadmernom schodku[3] vydala odporúčanie Holandsku, aby odstránilo nadmerný deficit najneskôr do roku 2013. Odporúčanie bolo zverejnené. (3) Rada 21. júna 2013 dospela k záveru, že Holandsko prijalo účinné opatrenia v súlade s odporúčaním Rady podľa článku 126 ods. 7 zmluvy a že po prijatí pôvodného odporúčania nastali neočakávané nepriaznivé hospodárske udalosti so zásadnými nepriaznivými dôsledkami na verejné financie. Rada preto (na základe odporúčania Komisie) dospela k záveru, že boli splnené podmienky stanovené v článku 3 ods. 5 nariadenia (ES) č. 1467/97 na vydanie nového odporúčania Holandsku podľa článku 126 ods. 7 zmluvy, aby odstránilo nadmerný deficit najneskôr do roku 2014. Odporúčanie bolo zverejnené. (4) V súlade s článkom 4 Protokolu o postupe pri nadmernom deficite, ktorý je pripojený k zmluve, Komisia poskytuje údaje na účely uplatňovania tohto postupu. Ako súčasť uplatňovania uvedeného protokolu majú členské štáty v súlade s článkom 3 nariadenia Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva[4], oznamovať údaje o deficite verejných financií a dlhu verejnej správy, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom. (5) Pri posudzovaní toho, či má byť rozhodnutie o existencii nadmerného deficitu zrušené, by Rada mala prijať rozhodnutie na základe oznámených údajov. Okrem toho by sa rozhodnutie o existencii nadmerného deficitu malo zrušiť len vtedy, keď sa v prognózach Komisie odhaduje, že deficit počas prognózovaného obdobia nepresiahne hranicu 3 % HDP[5]. (6) Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenie Holandska pred 1. aprílom 2014, na základe programu stability na rok 2014 a prognózy Komisie z jari 2014 možno prijať tieto odôvodnené závery: – Po dosiahnutí vrcholnej úrovne vo výške 5,6 % HDP v roku 2009 sa deficit verejných financií Holandska neprestajne znižoval a v roku 2013 dosiahol 2,5 % HDP[6]. Toto zlepšenie bolo podnietené konsolidačnými opatreniami tak na strane výdavkov, ako aj na strane príjmov, a to najmä zvýšením (nepriamych) daní a škrtmi vo verejných výdavkoch. – V programe stability Holandska na rok 2014 sa predpokladá, že deficit verejných financií vzrastie v roku 2014 na 2,9 % HDP a v roku 2015 poklesne na 2,1 % HDP, zatiaľ čo v prognóze Komisie z jari 2014 sa predpokladá, že deficit verejných financií v roku 2014 dosiahne 2,8 % HDP a v roku 2015 1,8 % HDP. Deficit by teda v priebehu prognózovaného obdobia mal zostať pod referenčnou hodnotou vo výške 3 % HDP stanovenou v zmluve. – Vychádzajúc z predpokladu nezmenenej politiky sa očakáva, že po zlepšení o 1,4 % HDP v roku 2013 sa štrukturálne saldo, teda saldo verejných financií očistené od hospodárskeho cyklu a jednorazových a iných dočasných opatrení, v roku 2014 stabilizuje a v roku 2015 zlepší o 0,5 percentuálneho bodu. V tejto súvislosti sa zdá, že v súčasnosti vzniká medzera na úrovni 0,5 % HDP zodpovedajúca požadovanej úprave štrukturálneho salda smerom k strednodobému cieľu v roku 2014, čo poukazuje na potrebu posilnenia rozpočtových opatrení s cieľom zabezpečiť úplné dodržiavanie preventívnej časti paktu vzhľadom na vznikajúcu hrozbu významného odchýlenia sa od požadovaného postupu úprav. – Pomer dlhu k HDP v období rokov 2010 až 2013 vzrástol približne o 10 percentuálnych bodov na 73,5 %. V prognóze útvarov Komisie z jari 2014 sa predpokladá, že dlh verejnej správy v roku 2014 ďalej narastie na 73,8 % HDP a v roku 2015 klesne na 73,4 % HDP. (7) Rada pripomína, že Holandsko od roku 2014, ktorý je rokom nasledujúcim po náprave nadmerného deficitu, podlieha preventívnej časti Paktu stability a rastu a malo by primeraným tempom postupovať smerom k svojmu strednodobému cieľu, a to vrátane dodržiavania referenčnej hodnoty pre výdavky, a dosahovať dostatočný pokrok na ceste smerom k dodržiavaniu dlhového kritéria v súlade s článkom 2 ods. 1a nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku. (8) V súlade s článkom 126 ods. 12 zmluvy sa má rozhodnutie Rady o existencii nadmerného deficitu zrušiť, ak podľa názoru Rady v príslušnom členskom štáte došlo k náprave nadmerného deficitu. (9) Podľa názoru Rady došlo v Holandsku k náprave nadmerného deficitu a rozhodnutie 2010/287/EÚ by sa preto malo zrušiť, PRIJALA TOTO ROZHODNUTIE: Článok 1 Z celkového posúdenia vyplýva, že v Holandsku došlo k náprave nadmerného deficitu. Článok 2 Rozhodnutie 2010/287/EÚ sa týmto zrušuje. Článok 3 Toto rozhodnutie je určené Holandskému kráľovstvu. V Bruseli Za Radu predseda [1] Ú. v. EÚ L 125, 21.5.2010, s. 42. [2] Deficit verejných financií a verejný dlh za rok 2009 boli následne zrevidované na 5,6 %, resp. 60,8 % HDP. [3] Ú. v. ES L 209, 2.8.1997, s. 6. [4] Ú. v. EÚ L 145, 10.6.2009, s. 1. [5] V súlade so „Špecifikáciami vykonávania Paktu stability a rastu a usmerneniami k forme a obsahu programov stability a konvergenčných programov“ z 3. septembra 2012.http://ec.europa.eu/economy_finance/economic_governance/sgp/pdf/coc/code_of_conduct_en.pdf [6] Deficit verejných financií v roku 2013 bol vo významnej miere ovplyvnený znárodnením finančnej spoločnosti SNS Reaal, ktoré by podľa predpokladov v najnovšom hodnotení zo strany holandského štatistického úradu (CBS) nemalo mať vplyv na výsledný deficit, definitívne rozhodnutie o jeho klasifikácii však Eurostat ešte nevydal. Na základe momentálne dostupných informácií by sa tento vplyv mohol prejaviť vo forme zvýšenia deficitu najviac o 0,3 % HDP.